སྟོན་ཙེན་ཕྱོགས་གཉིས་ཀའི་ཡིག་ཆ་དག་ལ་ཅུང་ཟད་མཇལ་ཞིང་།གང་གི་ཡང་ཕྱོགས་སུ་མ་ལྷུང་པར་དཔྱད་ནས་རང་གི་བློས་དཔོག་ཚོད་ལྟར་སྨྲས་ན།ཧ་ཤང་གི་ལྟ་སྒོམ་བོད་དུ་མ་ཚུགས་པ་དེ་རྩོད་པའི་རྒྱལ་ཕམ་གྱིས་ཡིན་ཟེར་བ་དག་ལ་ནི་ཁུངས་བཙན་གྱི་གཏམ་སྨྲ་རྒྱུ་མི་འདུག་ལ།ལ་ལས་ཆབ་སྲིད་ཀྱི་དགོས་མཁོ་ཡོད་སྲིད་ཅེས་པ་ཙམ་ལས་གསལ་ཆ་དེ་ཙམ་མི་སྣང་བས།ཡིན་ངོ་མ་ནི།སྐབས་དེ་དུས་ཀྱི་ཧ་ཤང་གི་ལྟ་སྒོམ་དེ་ཆོས་རྒྱལ་ཆེན་པོ་དང་སློབ་དཔོན་ཀ་མ་ལ་ཤཱ་ལའི་སྙན་ངུ་སྒྲོན་མཁན་དེར་འབྲེལ་བ་དམ་ཟབ་ཡོད་པ་མཐོང་བྱུང་།དེ་ཡང་སྦ་བཞེད་ཞབས་བཏགས་མ་ལས།དེའི་བར་དུ་ཡེ་ཤེས་དབང་པོས་མཁན་པོ་དང་ཧ་ཤང་གཉིས་ཀྱི་ལྟ་བ་དགོངས་པ་ཇི་ལྟར་ཡིན་པ།བཙན་པོའི་སྙན་དུ་གསོལ་བས།བཙན་པོའི་དགོངས་པ་གྲོལ་ནས་དགེས་ཆེ་སྟེ།ཡེ་ཤེས་དབང་པོའི་ཞབས་ཕྱག་འཚལ་ཞིང་ཁྱོད་ངའི་ཨ་ཙརྱའོ་ཅེས་ཡང་ཡང་གསུངས།ཞེས་འཁོད་འདུག།ལུང་འདིའི་ནང་གིདེའི་བར་དུཞེས་པ་ནི།ཀ་མ་ལ་ཤཱི་ལ་གདན་འདྲེན་དུ་བཏང་ནས་བོད་དུ་ཕེབས་པའི་བར་ལ་གོ་དགོས་པས།དུས་ཡུན་དེའི་བར་དུ་ཧ་ཤང་མ་ཧཱ་ཡ་ནའི་ལྟ་སྒོམ་ལ་ཐུགས་མོས་གཏན་ནས་མེད་པའི་སྦ་ཡེ་ཤེས་དབང་པོ་ལགས་ཀྱིས་བཙན་པོ་ཁྲི་སྲོང་ལྡེའུ་བཙན་གྱི་སྙན་དུ་ཧ་ཤང་གི་ལྟ་སྒོམ་ངོ་སྤྲོད་ཞུས་འདུག།